
Text rozhodnutia
Súd: Krajský súd Žilina Spisová značka: 3To/52/2014 Identifikačné číslo súdneho spisu: 5812010294 Dátum vydania rozhodnutia: 19. 06. 2014 Meno a priezvisko sudcu, VSÚ: JUDr. Milan Repáň ECLI: ECLI:SK:KSZA:2014:5812010294.2 Uznesenie Krajský súd v Žiline v senáte zloženom z predsedu senátu JUDr. Milana Repáňa a sudcov JUDr. Vladimíra Sučika a Juraja Krupu na verejnom zasadnutí konanom 19. júna 2014 prejednal odvolanie obžalovaného C. X. podané proti rozsudku Okresného súdu Námestovo, sp.zn. 4T/105/2012 z 20.8.2013 a takto r o z h o d o l : Podľa § 319 Tr. por. odvolanie obžalovaného C. X. z a m i e t a . o d ô v o d n e n i e : Napadnutým rozsudkom Okresného súdu Námestovo bol obžalovaný C. X. uznaný za vinného zo spáchania prečinu nezaplatenia dane podľa § 278 ods. 1 Tr. zák., účinného do 31.8.2011, pre skutok uvedený vo výroku napadnutého rozsudku. Bol za to odsúdený podľa § 278 ods. 1 Tr. zák., § 36 písm. j) Tr. zák., § 38 ods. 3 Tr. zák. na trest odňatia slobody vo výmere 6 mesiacov, pričom výkon tohto trestu mu bol odložený na skúšobnú dobu 12 mesiacov. Proti tomuto rozsudku podal riadne a včas, v zákonom stanovenej lehote odvolanie obžalovaný prostredníctvom svojho obhajcu. Odvolanie smerovalo proti výroku o vine a treste. V písomnom odôvodnení odvolania uviedol, že samotné nesplnenie daňovej povinnosti, resp. spôsobenie daňového dlhu na dani z pridanej hodnoty za zdaňovacie obdobie III. štvrťrok roku 2009 vo výške 3.821,21 Eur nenapĺňa znaky žiadneho trestného činu, pretože v slovenskom trestnom práve sa uplatňuje princíp subjektívnej zodpovednosti, t.j. zodpovednosti za zavinenie. Z konania, ktoré je popísané v skutkovej vete rozsudku okresného súdu nevyplýva jeho žiadne úmyselné zavinenie. Preto jeho konanie nemôže byť právne kvalifikované ako prečin nezaplatenia dane podľa § 278 ods. 1 Tr. zák. Vytýkal ďalej okresnému súdu, že aj napriek tomu, že súd zamietol jeho návrh na vykonanie znaleckého dokazovania na zistenie skutočnej výšky daňovej povinnosti spoločnosti LMT stavebná spoločnosť, s.r.o., Hruštín na dani z pridanej hodnoty za zdaňovacie obdobie III. štvrťrok roku 2009, tento zamietajúci návrh okresný súd vo svojom rozsudku neodôvodnil. Okresný súd sa vôbec nezaoberal skutočnosťou, či mu za predmetné zdaňovacie obdobie vôbec vznikla povinnosť odviesť vybratú DPH alebo povinnosť zaplatiť nevybratú DPH. Navrhol preto, aby krajský súd napadnutý rozsudok zrušil a vec vrátil okresnému súdu na nové konanie a rozhodnutie. Krajský súd na podklade podaného odvolania v zmysle § 317 ods. 1 Tr. por. preskúmal zákonnosť a odôvodnenosť všetkých výrokov napadnutého rozsudku, ako i správnosť postupu konania, ktoré týmto výrokom predchádzalo, pričom mal na zreteli aj povinnosť prihliadnuť na všetky prípadné chyby, ktoré neboli odvolaním vytýkané, ak by odôvodňovali podanie dovolania podľa § 371 ods. 1 Tr. por. a zistil, že odvolanie obžalovaného nie je dôvodné. Okresný súd v súlade s výsledkami vykonaného dokazovania na hlavnom pojednávaní správne zistil skutkový stav tak, ako ho uviedol v napadnutom rozsudku. V odôvodnení rozsudku vyložil, ktoré skutočnosti a prečo vzal za dokázané, o ktoré dôkazy svoje skutkové zistenie oprel a akými úvahami sa spravoval pri hodnotení vykonaných dôkazov. Výsledky vykonaného dokazovania v danom prípade vyznievajú jednoznačne a tvoria úplne ucelenú reťaz tak priamych, ako aj nepriamych dôkazov, z ktorých možno vyvodiť bezpečný záver, že obžalovaný spáchal skutok tak, ako bol ustálený prvostupňovým súdom. Taktiež pokiaľ ide o právnu kvalifikáciu skutku, aj krajský súd je toho názoru, že v danom prípade boli naplnené všetky znaky skutkovej podstaty trestného činu nezaplatenia dane podľa § 278 ods. 1 Tr. zák., účinného do 31.8.2011. Okresný súd svoje rozhodnutie o vine obžalovaného riadne a zodpovedajúco odôvodnil vo svojom rozsudku, preto v podrobnostiach krajský súd odkazuje na toto odôvodnenie. V prejednávanom prípade z výpovede obžalovaného, ale aj z ďalších listinných dôkazov vyplýva, že obžalovaný ako konateľ firmy LMT stavebná spoločnosť, s.r.o., Hruštín, Dedina 734, IČO: 44729561, podal na Daňový úrad Námestovo priznanie na daň z pridanej hodnoty za III. štvrťrok roku 2009 vo výške 3.821,21 Eur, pričom túto daň splatnú do 26.10.2009 neuhradil a neuhradil ju ani v neskoršom období. Po objektívnej stránke teda naplnil skutkovú podstatu žalovaného trestného činu v zmysle § 278 Tr. zák. Ohľadom subjektívnej stránky je možné sa stotožniť s názorom okresného súdu, ktorý je uvedený na strane 4, piaty odsek, že obžalovaný konal v priamom úmysle v zmysle § 15 písm. a) Tr. zák., pretože vedel, že je povinný daň zaplatiť, keďže sám podával daňové priznanie, a vedel tiež o tom, že je platiteľom dane a je schopný túto daň uhradiť, pretože disponoval bankovým účtom spoločnosti, z ktorého vyplývalo, že mal dostatok finančných prostriedkov na zaplatenie dane. Podľa názoru krajského súdu, ktorý sa stotožnil s názorom okresného súdu, obžalovaný tak naplnil všetky znaky skutkovej podstaty prečinu nezaplatenia dane podľa § 278 ods. 1 Tr. zák., účinného do 31.8.2011. Samotná skutočnosť, že obžalovaný podal 1.8.2012 dodatočné daňové priznanie za III. štvrťrok roku 2009, nemá na trestnú zodpovednosť obžalovaného žiadny vplyv, pretože skutková podstata prečinu nezaplatenia dane podľa § 278 Tr. zák. u obžalovaného bola naplnená už 27.10.2009. Dodatočné daňové priznanie za III. štvrťrok roku 2009, ktoré podal obžalovaný, resp. ďalšie dokazovanie znaleckým dokazovaním ohľadne výšky dane, by mohlo mať vplyv iba na exekútorské konanie, ktoré sa v tejto súvislosti voči obžalovanému vedie. Výrok o vine rozsudku okresného súdu preto zodpovedá stavu veci a zákonu. Krajský súd preskúmal aj výrok o treste a dospel k záveru, že trest tak, ako bol uložený obžalovanému súdom prvého stupňa je taktiež v súlade so zákonom. Pri ukladaní trestu okresný súd vychádzal správne najmä zo zásad uvedených v ustanovení § 34 ods. 1, 4 Tr. zák. a prihliadal na spôsob spáchania činu, jeho následok, formu zavinenia, pohnútku, pomer priťažujúcich a poľahčujúcich okolností a osobu páchateľa. Obžalovaný doposiaľ nebol súdom trestaný, čo súd správne vyhodnotil ako poľahčujúcu okolnosť podľa § 36 písm. j) Tr. zák., pričom priťažujúcu okolnosť nezistil. Trest odňatia slobody vo výmere 6 mesiacov s podmienečným odkladom jeho výkonu na 12 mesiacov preto aj krajský súd považuje za spravodlivý. Na podklade vyššie uvedených skutočností krajský súd nepovažoval odvolanie obžalovaného za dôvodné, a preto ho podľa § 319 Tr. por. zamietol. Poučenie: Proti tomuto uzneseniu sťažnosť nie je prípustná.

